Eskom kan gou weer krag by Kusile opwekDie Kusile-kragsentrale naby eMalahleni in Mpumalanga. (Foto: Phill Magakoe/AFP) Eskom kan nou binnekort weer meer krag by die Kusile-kragstasie in Mpumalanga opwek, nadat hy tydsame prosesse kon vryspring ten einde ŉ tydelike kragopwekkingsoplossing in te stel. Dit sal waarskynlik meebring dat beurtkrag met twee fases verminder word. Verskeie van Kusile se opwekkingseenhede is buite werking gestel ná grootskaalse skade aan die kragstasie se infrastruktuur in Oktober, wat veroorsaak het dat minder krag hier opgewek kan word. Barbara Creecy, minister van bosbou, visserye en die omgewing, het Woensdag aangekondig dat die kragvoorsiener vrystelling gekry het van die lang proses wat nodig is om sy lisensie vir atmosferiese uitlating te wysig. Hoewel dit goeie nuus vir kragverbruikers oor die hele Suid-Afrika is, sal die atmosfeer en omliggende gemeenskappe vir ŉ tydperk swaar trek weens die bykomende lugbesoedeling wat dié tussentydse oplossing sal veroorsaak. Eskom se voorgestelde oplossing sal vereis dat hy teen November twee tydelike strukture oprig wat vir ŉ tydperk van 13 maande bedryf sal word sonder die gebruik van ŉ meganisme wat keer teen oormatige lugbesoedeling. Hoewel dié eenhede 2 100 MW tot die netwerk kan voeg, sal dit beteken dat die vrystelling van swaeldioksied in die gebied meer is as die huidige limiet wat vervat is in Kusile se lisensie vir atmosferiese uitlating. Die herstelwerk aan infrastruktuur moet teen Desember volgende jaar voltooi word, het die minister gesê. Die vrystelling is Dinsdag ingevolge die Wet op Nasionale Omgewingsbestuur: Luggehalte goedgekeur. Eskom sal egter steeds onderhewig wees aan sekere streng voorwaardes. Die kragvoorsiener het in sy aansoek aangevoer daar is ŉ dringende behoefte om die kragkrisis in die land te verlig, daarom moet ŉ tydelike opwekkingsoplossing so gou moontlik in werking gestel word. Die kragvoorsiener sal wel nog by die Nasionale Luggehaltebeampte moet aansoek doen om ŉ eenmalige uitstel vir die nakomingstydraamwerk vir voorgeskrewe standaarde van minimum uitlating vir nuwe aanlegte. Die eenmalige uitstel kan ingevolge die toepaslike regulasies slegs tot 31 Maart 2025 geldig wees. Krag, gesondheid opgeweeg Volgens Creecy het sy die besluit geneem om Eskom vry te stel van die proses in die lig van die sosio-ekonomiese uitwerking van beurtkrag en die verreikende gevolge wat dit vir Suid-Afrikaners inhou. “Ek is ewe bewus van die uitwerking wat die besluit op mense se gesondheid sal hê – veral die gemeenskap naby die kragstasie – wanneer swaeldioksied in die atmosfeer vrygestel word,” het sy gesê. “Gegewe die uiteenlopende faktore is ek versoek om ŉ buitengewoon moeilike besluit te neem.” As gevolg hiervan het Creecy besluit om die vrystelling goed te keur, mits Eskom aan die volgende voorwaardes gehoor gee: